b'\n_START_ARTICLE_\nBranko Kara\xc4\x8di\xc4\x87\n_START_SECTION_\nIgra\xc4\x8dke karakteristike\n_START_PARAGRAPH_\nZa vrijeme nogometne karijere Branko Kara\xc4\x8di\xc4\x87 bio je vezni igra\xc4\x8d sa dobrim pregledom igre i majstorski dodava\xc4\x8d lopti odli\xc4\x8dna udarca. Kao igra\xc4\x8d bio je poznat kao vrhunski dodava\xc4\x8d i asistent, te kao odli\xc4\x8dan izvo\xc4\x91a\xc4\x8d slobodnih udaraca. Tako\xc4\x91er, bio je tehni\xc4\x8dar te igra\xc4\x8d prvog dodira. Bio je pravi veznjak s odli\xc4\x8dnom vizijom i pregledom igre, a pozicija mu je bila - klasi\xc4\x8dni razigrava\xc4\x8d.\n_START_SECTION_\nPo\xc4\x8detci, NK Osijek\n_START_PARAGRAPH_\nRo\xc4\x91en je u Slavoniji, to\xc4\x8dnije u gradu Vinkovcima, gdje je i zapo\xc4\x8deo svoj nogometni put. U mla\xc4\x91im danima nastupao je za NK Bedem Ivankovo do 1979. godine i za NK Mladost Vo\xc4\x91inci. Od 1981. godine, kada je postao profesionalac, do 1987. godine igrao je za NK Osijek, za koji je u tih \xc5\xa1est sezona skupio vi\xc5\xa1e od 300 nastupa. _NEWLINE_U posljednjim godinama svog obitavanja u Osijeku bio je i kapetan kluba, u kojem je tada ve\xc4\x87 nastupao Davor \xc5\xa0uker, najpoznatiji i jedan od najboljih hrvatskih nogometa\xc5\xa1a uop\xc4\x87e te trenuta\xc4\x8dni predsjednik HNS-a. \xc5\xa0uker je pod Kara\xc4\x8di\xc4\x87evim kapetanstvom stasao u vrhunskog nogometa\xc5\xa1a te je potom igraju\xc4\x87i za zagreba\xc4\x8dki Dinamo i Hrvatsku nogometnu reprezentaciju stigao i do Real Madrida te zlatne kopa\xc4\x8dke na Svjetskom prvenstvu u Francuskoj 1998. godine.\n_START_SECTION_\nCercle Brugge\n_START_PARAGRAPH_\nNakon Hajduka, odlu\xc4\x8dio se za odlazak u inozemstvo te je od 1989. do 1993. godine igrao za belgijski Cercle Brugge. U belgijskom klubu bio je jedan od trolista hrvatskih nogometa\xc5\xa1a: Jerko Tipuri\xc4\x87 - Branko Kara\xc4\x8di\xc4\x87 - Josip Weber. Hrvati su tih godina bili najbolji igra\xc4\x8di Cercle Bruggea te su tijekom 90-ih godina pro\xc5\xa1log stolje\xc4\x87a pisali povijest tog belgijskog nogometnog kluba. Branko Kara\xc4\x8di\xc4\x87 je u tom klubu kasnije i izabran u najboljih 11 Cerclea svih vremena.\n_START_SECTION_\nKAA Gent, FC Linz, Union Saint Gilloise\n_START_PARAGRAPH_\nGodine 1993. Kara\xc4\x8di\xc4\x87 je Cercle zamijenio svojim novim belgijskim klubom, Gentom, za koji je igrao do 1995. godine, nakon \xc4\x8dega je oti\xc5\xa1ao u Austriju, gdje je do 1996. nastupao za Linz, kojeg je tada vodio eminentni hrvatski nogometni igra\xc4\x8d i tada ve\xc4\x87 trener, Zlatko Kranj\xc4\x8dar. U Linzu je Kara\xc4\x8di\xc4\x87 proveo samo jednu sezonu, no dijelio je svla\xc4\x8dionicu s poznatim meksi\xc4\x8dkim napada\xc4\x8dem, Hugom Sanchezom._NEWLINE_Posljednji klub u igra\xc4\x8dkoj karijeri Branka Kara\xc4\x8di\xc4\x87a bio je belgijski Union Saint Gilloise, u kojem je Kara\xc4\x8di\xc4\x87 proveo svoju posljednju sezonu kao igra\xc4\x8d, 1996./1997. U drugoj belgijskoj ligi Kara\xc4\x8di\xc4\x87 je proveo samo pola sezone, a onda se umirovio.\n_START_SECTION_\nReprezentativna karijera\n_START_PARAGRAPH_\nZa reprezentaciju Jugoslavije nastupio je jednom, i to u mom\xc4\x8dadi za Olimpijske igre, jo\xc5\xa1 dok je igrao za NK Osijek.\n_START_SECTION_\nTrenerske karakteristike\n_START_PARAGRAPH_\nKao trener, Branko Kara\xc4\x8di\xc4\x87 poznat je po svom velikom znanju taktike, \xc5\xbeeljeznoj disciplini i napada\xc4\x8dkom stilu. Voli davati \xc5\xa1ansu mladim i nedokazanim igra\xc4\x8dima, a stoga je i poznat kao trener koji je prvi dao priliku nekima od danas vrlo eminentnih nogometa\xc5\xa1a poput Antonija Franje, Ognjena Vukojevi\xc4\x87a, Danijela Pranji\xc4\x87a, Ermina Zeca, Marka Babi\xc4\x87a, ili Arijana Ademija.\n_START_SECTION_\nPo\xc4\x8detci i NK Zagreb\n_START_PARAGRAPH_\nPo umirovljenju, 1997. godine, postao je \xc5\xa1portski direktor u "svom" NK Osijeku, a od 1998. godine je i vlasnik UEFA PRO trenerske licence, nakon \xc4\x8dega se po\xc4\x8deo baviti trenerskim poslom te trenirati brojne klubove iz Prve HNL. Njegov prvi trenerski posao bio je posao pomo\xc4\x87nog trenera Ivu \xc5\xa0u\xc5\xa1ku u NK Zagrebu, u sezoni 1999./2000. Sezonu kasnije je i sam preuzeo kormilo NK Zagreba te mu je anga\xc5\xbeman u tom klubu bio prvi samostalni trenerski posao. Ta prva trenerska sezona bila mu je izuzetno uspje\xc5\xa1na jer je sa Zagrebom uspio osvojiti \xc4\x8detvrto mjesto u ligi te do\xc4\x87i do poluzavr\xc5\xa1nice hrvatskog Kupa. U sezoni 2002./2003. oti\xc5\xa1ao je s kormila NK Zagreba te je po\xc4\x8deo trenirati NK Marsoniju iz Slavonskog Broda. Tada je taj klub bio drugoliga\xc5\xa1, no nakon samo jedne godine pod Kara\xc4\x8di\xc4\x87em, Marsonia je izborila ulazak u Prvu hrvatsku ligu.\n_START_SECTION_\nNK Osijek, NK Slaven Belupo\n_START_PARAGRAPH_\nGodinu kasnije Kara\xc4\x8di\xc4\x87 nije mogao odoljeti zovu svog Osijeka pa se prihvatio posla treniranja tog kluba. U sezoni 2003./2004. Kara\xc4\x8di\xc4\x87 je s Osijekom napravio tako\xc4\x91er velik uspjeh, osvojiv\xc5\xa1i \xc4\x8detvrto mjesto u 1. HNL te do\xc5\xa1av\xc5\xa1i do \xc4\x8detvrtzavr\xc5\xa1nice hrvatskog Kupa. No, usprkos tome, sljede\xc4\x87e sezone nije ostao trenerom Osijeka, ve\xc4\x87 je pre\xc5\xa1ao u Slaven Belupo, koji ga je pozvao u svoje redove. U Slavenu se Kara\xc4\x8di\xc4\x87 kao trener zadr\xc5\xbeao tako\xc4\x91er jednu sezonu, ali je izborio \xc5\xa1esto mjesto u Ligi te plasman u tada\xc5\xa1nji Intertoto kup. Tada je sa Slavenom igrao i protiv \xc5\xa1panjolskog velikana - Deportivo La Corune. Kara\xc4\x8di\xc4\x87u je to bio prvi nastup s nekim klubom u europskim kupovima.\n_START_SECTION_\nHNK Cibalia, NK Slavonac\n_START_PARAGRAPH_\nU sezonu 2005./2006. Kara\xc4\x8di\xc4\x87 je u\xc5\xa1ao kao trener Cibalije, iz svojih rodnih Vinkovaca, a s njom je osovojio deveto mjesto u Prvoj HNL. Zatim je jednu sezonu pauzirao od treniranja, a trenerskom poslu vratio se 2007. godine kao strateg Slavonca iz Starih Perkovaca. Od 2007. do 2009. godine Kara\xc4\x8di\xc4\x87 je trenirao Slavonac te s njim polu\xc4\x8dio povijesni uspjeh za taj klub - plasman u Prvu HNL. Me\xc4\x91utim, Slavonac zbog financijskih razloga nikada nije zaigrao u najelitnijem razredu hrvatskog nogometa.\n_START_SECTION_\nHNK \xc5\xa0ibenik i opet NK Osijek\n_START_PARAGRAPH_\nGodine 2009. Kara\xc4\x8di\xc4\x87 odlazi iz Slavonca i preuzima klupu HNK \xc5\xa0ibenika, s kojim je te sezone ostvario povijesni uspjeh za taj klub. U Ligi je zavr\xc5\xa1io na \xc4\x8detvrtom mjestu, \xc5\xa1to je najbolji rezultat \xc5\xa0ibenika u HNL-u uop\xc4\x87e. Izborio je i plasman u zavr\xc5\xa1nicu Kupa 2010. godine ostvariv\xc5\xa1i do tada najve\xc4\x87i uspjeh u povijesti kluba, kada je \xc5\xa0ibenik izgubio od Hajduka. \xc5\xa0ibenik se te sezone kvalificirao u Europsku ligu, i Kara\xc4\x8di\xc4\x87 ih vodi u prvim europskim utakmicama u povijesti kluba, kada su pro\xc5\xa1li prvo pretkolo. U drugom pretkolu \xc5\xa0ibenik je "naletio" na tada vrlo jaki ciparski Anorthosis od kojeg je i ispao. Kara\xc4\x8di\xc4\x87 se potom vratio u svoj Osijek, u kojem je odradio do kraja sezonu 2010./2011.\n_START_SECTION_\nNK \xc5\xa0iroki Brijeg\n_START_PARAGRAPH_\nNa po\xc4\x8detku sljede\xc4\x87e sezone, Kara\xc4\x8di\xc4\x87 je preuzeo hercegova\xc4\x8dk klub, \xc5\xa0iroki Brijeg, s kojim se po prvi puta u karijeri oku\xc5\xa1ao u BiH Premijer ligi. Avantura je trajala jednu sezonu, a Kara\xc4\x8di\xc4\x87 je ponovno bio vrlo uspje\xc5\xa1an jer je do\xc5\xa1ao do finala Kupa te je u Premijer ligi osvojio drugo mjesto. Na kraju te sezone, oti\xc5\xa1ao je iz \xc5\xa0irokog u Mostar te postao trenerom H\xc5\xa0K Zrinjskoga, s kojim je ostvario svoje najve\xc4\x87e uspjehe u dosada\xc5\xa1njoj trenerskoj karijeri.\n_START_SECTION_\nH\xc5\xa0K Zrinjski Mostar\n_START_PARAGRAPH_\nTrener Zrinjskoga bio je od 2012. godine, a u sezoni 2013./2014. uspio je s tim klubom osvojiti BiH Premijer ligu, ispred \xc5\xbdeljezni\xc4\x8dara i ostalih mo\xc4\x87nijih i bogatijih bosanskohercegova\xc4\x8dkih nogometnih klubova. Bio mu je to prvi trenerski naslov prvaka dr\xc5\xbeave. Naslov prvaka s "autsajderom" Zrinjskim najve\xc4\x87i je uspjeh dosada\xc5\xa1nje trenerske karijere Branka Kara\xc4\x8di\xc4\x87a. Sljede\xc4\x87e sezone, 2014./2015. Kara\xc4\x8di\xc4\x87 je sa svojim Zrinjskim nastupio u kvalifikacijama za Uefinu Ligu prvaka te je ispao od slovenskog NK Maribora._NEWLINE_U H\xc5\xa0K Zrinjskom zadr\xc5\xbeao se do zimskog prijelaznog roka 2014./2015. godine, kada na op\xc4\x87e iznena\xc4\x91enja navija\xc4\x8da H\xc5\xa0K Zrinsjkog, Uprava kluba raskida ugovor sa trenerom Brankom Kara\xc4\x8di\xc4\x87em, koji je u H\xc5\xa0K Zrinjskog ostavio dubok i neizbrisiv trag.\n_START_SECTION_\nRiffa S.C.\n_START_PARAGRAPH_\nU velja\xc4\x8di 2015. godine postao je novim trenerom bahreinskog kluba Riffa.'